Pmb-skietery: Slagoffer het glo probeer wegjaag | Maroela Media
Pmb-skietery: Slagoffer het glo probeer wegjaag
Die man wat Saterdag in die vroeë oggendure in Kerkstraat, Pietermaritzburg, in 'n voertuig doodgeskiet is, het glo probeer vlug oomblikke voordat hy in 'n ongeluk betrokke was.
Kapt. Nqobile Gwala, woordvoerder van die polisie, sê die 33-jarige man wat in die voorval doodgeskiet is, was 'n metertaxibestuurder. "Hy het met die metertaxi in Kerkstraat gery toe hy deur 'n onbekende man voorgekeer is. Nadat 'n rusie ontstaan het, het die verdagte hom glo in die nek geskiet," het Gwala gesê.
"Die bestuurder het probeer om van die toneel te vlug, maar teen 'n stilstaande voertuig gebots. Die verdagte het in 'n wit VW Polo van die toneel gevlug."
Maroela Media het vroeër berig Shawn Herbst, woordvoerder van Netcare 911, het gesê paramedici het omstreeks 02:38 by hul aankoms op die toneel die motor en 'n tweede voertuig aangetref wat in die botsing betrokke was. Die bestuurder van die motor is steeds in sy voertuig met 'n skietwond aangetref. Hy is op die toneel dood verklaar.
Gwala sê 'n saak van moord word ondersoek. Niemand is nog in hegtenis geneem nie.
Wilde weste. Onwettige wapens wonder waar sal dit vandaan kom.diefstal by staatsinstellings miskien.Suid Afrika huis die swart vlag dis nag.